Τρία ακόμα μέλη των κυβερνήσεων ΣΥΡΙΖΑ-ΑΝΕΛ, πέραν της Ράνιας Αντωνοπούλου, η οποία υπέβαλε χθες την παραίτησή της, φέρεται ότι είχαν ζητήσει επίδομα διαμονής, σύμφωνα με τον τηλεοπτικό σταθμό ΣΚΑΪ.

Ειδικότερα, όπως μεταδίδει ο ΣΚΑΪ, επικαλούμενος έγγραφα που έχει στη διάθεσή του, πρόκειται για τον πρώην αναπληρωτή υπουργό Οικονομικών Δημήτρη Μάρδα, τον αναπληρωτή υπουργό Έρευνας και Καινοτομίας Κωνσταντίνο Φωτάκη, και τον πρώην υφυπουργό Παραγωγικής Ανασυγκρότησης Παναγιώτη Σγουρίδη.

Μιλώντας στον ίδιο σταθμό, ο κ. Φωτάκης υποστήριξε ότι ζήτησε μεν 5.000 ευρώ, αλλά ουδέποτε τα εισέπραξε. Όπως εξήγησε, αρχικά χρειαζόταν τα χρήματα για να ενοικιάσει δωμάτιο σε ξενοδοχείο, αλλά τελικά βρήκε άλλη κατοικία και ουδέποτε του πιστώθηκε το επίδομα.

Από την πλευρά του ο κ. Σγουρίδης δήλωσε ότι μολονότι για τις ανάγκες του είχαν πράγματι δεσμευθεί 7.000 ευρώ, στην πράξη εισέπραξε μόνο 350 ευρώ. Όπως ανέφερε, έζησε επί επτά μήνες σε ενοικιαζόμενο δωμάτιο για το οποίο προσκόμιζε μηνιαία απόδειξη ύψους 50 ευρώ.

Σε ό,τι αφορά τον κ. Μάρδα, τα έγγραφα που επικαλείται ο ΣΚΑΪ δείχνουν ότι είχαν δεσμευθεί για λογαριασμό του 3.900 ευρώ, για την περίοδο που υπηρέτησε ως αναπληρωτής ΥΠΟΙΚ. Στη συνέχεια μεταφέρθηκε στο υπουργείο Εξωτερικών.